stanford-oval/wikipedia huggingface dataset:
Kristillisdemokraattinen kansanpuolue (Unkari)
Historia > Edeltäjät

Unkarissa toimi 1930-luvulla ja toisen maailmansodan aikaan useita ”kristillis-sosiaalisia” liikkeitä ja järjestöjä, jotka pyrkivät kristilliseltä pohjalta edistämään yhteiskuntarauhaa, vastustamaan sekä fasismia että kommunismia, yhdistämään kirkkoa työväestöön ja tukemaan yhteiskunnan heikompia. Vuonna 1943 Győrin piispan Vilmos Aporin aloitteesta katolisten kirkonmiesten, poliitikkojen ja intellektuellien piirissä perustettiin Keresztény Szociális Népmozgalom (’Kristillinen sosiaalinen kansanliike’). Vuonna 1944, kun sodanjälkeisen uuden Unkarin monipuoluejärjestelmän kuviot alkoivat hahmottua, liike muutettiin puolueeksi nykyisen kaltaisella nimellä Kereszténydemokrata Néppárt ’Kristillisdemokraattinen kansanpuolue’. Se aloitti julkisen toimintansa puolueena tammikuussa 1945, muutti nimensä ”Demokraattiseksi kansanpuolueeksi” (Demokrata Néppárt, DNP) ja joutui pian vaikeuksiin. Puolueessa taistelivat keskenään lehtimies István Barankovicsin edustama ”sosiaalinen” ja arkkipiispa Mindszentyn oikeistokonservatiivinen linja, ja ulkoapäin sen toimintaa alkoi vaikeuttaa valtaan nouseva kommunistipuolue.
Kesällä 1946 kommunistinen sisäministeri László Rajk lakkautti useita katolisia järjestöjä. Kaikista vaikeuksista huolimatta DNP onnistui elokuun 1947 vaaleissa saamaan 16,4 % äänistä ja 60 kansanedustajapaikkaa. Jo samana syksynä kommunistipuolue alkoi kuitenkin hävittää vastustajiaan, ja kun kesällä 1948 sosiaalidemokraattinen puolue oli pakotettu sulautumaan kommunistipuolueeseen, puoluejohtaja Mátyás Rákosi alkoi avoimesti nimittää DNP:tä ”fasismin piilopaikaksi”. Kun arkkipiispa Mindszenty oli joulukuussa 1948 pidätetty, DNP:n johtaja Barankovics vielä tammikuussa 1949 tapasi Rákosin ja sai tältä kuulla, että ”DNP:n kohtalo on ratkennut”. Barankovics ei suostunut tuomitsemaan maanpetoksesta syytettyä Mindszentyä julkisesti vaan lähti maasta, samoin kuin monet muut puolueen vaikuttajat. DNP:n toiminnan päättymisestä ilmoitettiin kirjeellä, jonka parlamentti merkitsi tiedoksi 10. maaliskuuta 1948.
Unkarin kansannousun aikana loka-marraskuun taitteessa 1956 useita kommunistien lakkauttamia puolueita perustettiin uudelleen, myös kolme eri ”kristillisdemokraattista” puoluetta, jotka eivät kuitenkaan ehtineet kunnolla käynnistää toimintaansa ennen kuin kansannousu kukistettiin.
Historia > Järjestelmänvaihdos ja uusi alku

Unkarin siirtyessä kohti monipuoluejärjestelmää Kristillisdemokraattinen kansanpuolue (KDNP) perustettiin uudelleen 30. syyskuuta 1989. Se julistautui entisen DNP:n perilliseksi ja sen toiminnan jatkajaksi. Vaikka uusien perustajien joukossa oli joitakin entisessä DNP:ssä toimineita nimiä, puolueen historiallisesta jatkuvuudesta, identiteetistä ja sisällöllisestä uskottavuudesta käytiin jonkin verran väittelyä, ennen kuin se hyväksyttiin mukaan ”Opposition neuvottelupöytään” (Ellenzéki Kerekasztal), uusien oppositiopuolueiden tärkeimpään yhteistyöelimeen.
Ensimmäisissä vapaissa parlamenttivaaleissa 1990 KDNP sai 6,46 %:n ääniosuudella 21 mandaattia, ja József Antallin keskusta-oikeistohallituksessa KDNP:n puheenjohtaja László Surján sai sosiaali- ja terveysministerin salkun. Kesäkuussa 1990 KDNP hyväksyttiin jäseneksi kahteen EPP:n edeltäjäjärjestöön, Euroopan kristillisdemokraattien unioniin (EUCD), elokuussa myös Euroopan demokraattien unioniin (EDU).
Historia > Hajaannuksen aika (1997–2002)

Vuoden 1994 parlamenttivaaleissa KDNP sai 7,03 % äänistä, ja mandaattien määrä nousi 22:een. Kaikkiaan vaalitulos oli kuitenkin odotuksiin nähden pettymys. Sosialistipuolue MSZP voitti vaalit, Gyula Horn muodosti hallituksen ja KDNP muiden oikeistopuolueiden lailla jäi oppositioon. Puolue katsoi joutuvansa uudistamaan imagoaan ja ajautui sisäiseen kriisiin, jonka johdosta sen kannatus hupeni. Vuonna 1997 yhteistyövalmius äärioikeistolaisen ja antisemitistisistä ulostuloistaan tunnetun Oikeus ja elämä -puolueen (MIÉP) kanssa johti siihen, että EUCD erotti KDNP:n jäsenyydestään.
Samana vuonna 1997 KDNP:n puoluekokouksessa käydyn tiukan kamppailun puheenjohtajuudesta voitti György Giczy, ja puolueen sääntömuutoksella johtajalle annettiin oikeus erottaa jäseniä. Myöhemmin puolueesta erotettiinkin mm. puheenjohtajakamppailun hävinnyt Zsolt Semjén. Käytännössä KDNP hajosi kahtia ja sen parlamenttiryhmä lakkasi olemasta. Osa puolueesta erotetuista siirtyi oikeistopuolueiden, Demokraattisen foorumin (MDF) tai Fideszin ryhmiin. Puolueesta lähteneet perustivat Unkarin kristillisdemokraattisen liiton (Magyar Kereszténydemokrata Szövetség, MKDSZ), joka valitsi johtajakseen László Surjánin.
Vuoden 1998 parlamenttivaaleihin MKDSZ:n jäsenet ottivat osaa Fideszin listoilla, tynkä-KDNP taas vaaliliitossa Riippumattoman pientilallisten puolueen (Független Kisgazdapárt, FKGP) kanssa, saamatta yhtään ehdokastaan läpi. Fidesz-puolueen vaalivoiton jälkeen perustetussa Viktor Orbánin hallituksessa sosiaali- ja perheasiain ministerin salkun sai MKDSZ:n varapuheenjohtaja Péter Harrach.
Tynkä-KDNP muodosti vuoden 2002 vaalien alla yhdessä kolmen muun pienpuolueen kanssa uuden puolueen tai liittouman (CENTRUM Összefogás Magyarországért ’CENTRUM Yhteistyö Unkarin puolesta’), joka ei saanut yhtään ehdokastaan läpi. Fidesz-puolueen listoilta parlamenttiin päässeet MKDSZ:n jäsenet taas perustivat Fideszin parlamenttiryhmän sisälle oman kristillisdemokraattisen osastonsa.
Historia > Uudistunut KDNP Fidesz-puolueen apupuolueena (2002–)

Syyskuussa 2002 Unkarin korkein oikeus kumosi KDNP:n vuoden 1997 puoluekokouksen päätökset. Uudessa puoluekokouksessa KDNP käytännössä luotiin uudelleen, ja Fideszin suojiin siirtyneet kristillisdemokraatit palasivat sen jäseniksi. Uudeksi puheenjohtajaksi valittiin László Varga, varapuheenjohtajiksi Péter Harrach, István Mikola ja Zsolt Semjén; Vargan kuoltua 2003 Semjénistä tuli hänen seuraajansa.
Vuonna 2007 Euroopan kansanpuolue otti KDNP:n jälleen jäsenekseen.
Vuodesta 2006 lähtien KDNP on osallistunut vaaleihin vain liitossa Fideszin kanssa ja muuttunut sen apupuolueeksi, jonka omaa kannatusta on käytännössä mahdoton erikseen mitata. Fideszin korostaessa kristillisdemokraattista linjaansa puolueiden ideologiset erot ovat hävinneet lähes olemattomiin, ja HVG-lehden mukaan ainakin vuoden 2010 vaaleihin KDNP:n ehdokkaatkin valitsi Viktor Orbán. KDNP:n säännöt sallivat jäsenyyden myös Fidesz-puolueessa, ja vuonna 2022 Fideszin silloinen aluekehitysministeri Tibor Navracsics aktivoi KDNP-jäsenyytensä, siirtyi KDNP:n parlamenttiryhmään ja ilmoitti työskentelevänsä lähentääkseen Fidesztä uudelleen Euroopan kansanpuolueeseen.
Fidesz-puolueen lähtiessä Euroopan kansanpuolueesta 2021 koalitiokumppani KDNP (edustaja György Hölvényi) jäi Euroopan parlamentissa vielä EPP:n ryhmään. Kun vuoden 2024 europarlamenttivaaleissa Fidesz-KDNP-koalition uudeksi haastajaksi noussut Péter Magyarin TISZA-puolue menestyi ja toivotettiin tervetulleeksi EPP:n riveihin, puoluejohtaja Semjén ja euroedustaja Hölvényi ilmoittivat, että KDNP ei hyväksy EPP:n ”sotadoktriinia” eikä ”moraalisista syistä” enää voi jatkaa EPP:ssä sen hyväksyttyä Péter Magyarin jäsenekseen. Heinäkuussa 2024 KDNP:n edustaja Hölvényi oli Fidesz-edustajien mukana perustamassa Euroopan patriootit -ryhmää.
Linja ja ohjelma

Kotisivuillaan KDNP määrittelee itsensä maailmankatsomuspuolueeksi, joka edustaa Unkarin poliittisessa elämässä kristillistä yhteiskuntaoppia ja puolustaa ”perinteisiä eurooppalaisia arvoja”. Toimintansa painopisteiksi se määrittelee ihmisarvon, elämän ja perheiden puolustamisen sekä yhteiskunnallisen solidaarisuuden toteuttamisen. Avioliitto on KDNP:n mukaan miehen ja naisen pysyvä ja muut suhteet pois sulkeva liitto, perheen perusta, ja väestön vähenemisen torjuminen kansakunnan kohtalonkysymyksistä tärkein. Väestötilanteen korjautuminen vaatii KDNP:n mukaan näkemysten muuttumista ja perheiden tukemista. KDNP korostaa syrjäytymisvaarassa olevien ja velkautuneiden perheiden auttamista ja pitää tärkeänä ”kansakunnan yhdistämistä” (Unkarin kansalaisuuden myöntäminen rajantakaisille unkarilaisvähemmistöille).  Puolue vastustaa ”abortin ja eutanasian propagointia, samasukupuolisten parisuhteiden nostamista avioliiton arvoiseksi, gender-ideologian villiintymistä ja perheinstituution tietoista heikentämistä”.
Unkarin perinteisistä kristillisistä kirkkokunnista KDNP:n juuret ovat erityisesti roomalais-katolisessa kirkossa, ja vaikka se ei virallisesti nimenomaisesti katolisuuteen sitoudukaan, sitä on nimitetty ”Unkarin katolisen kirkon poliittiseksi haaraksi”.
Vaalitulokset

| vuosi | %-osuus | ääniä | paikkoja |
| --- | --- | --- | --- |
| 1990 | 6,46 % | 317 183 | 21 / 386 |
| 1994 | 7,03 % | 379 573 | 22 / 386 |
| 1998 | 2,59 % | 116 065 | 0 / 386 |
| 20021 | 3,90 % | 219 029 | 0 / 386 |
| 20062 | 42,03 % | 2 272 979 | 23 / 386 |
| 20102 | 52,73 % | 2 703 857 | 36 / 386 |
| 20142 | 44,87 % | 2 264 486 | 16 / 199 |
| 20182 | 49,27 % | 2 824 206 | 16 / 199 |
| 20222 | 54,33 % | 3 033 824 | 16 / 199 |
1 Keskustapuolueen (unk. Centrumpárt) kanssa.

2 Fideszin kanssa.
Puheenjohtajat

| KDNP:n puheenjohtajat> Kuva | KDNP:n puheenjohtajat> Nimi | KDNP:n puheenjohtajat> Kausi alkoi | KDNP:n puheenjohtajat> Kausi päättyi |
| --- | --- | --- | --- |
|  | Sándor Keresztes | 1989 | 1990 |
|  | László Surján | 1990 | 1995 |
|  | György Giczy | 1995 | 2001 |
|  | Tivadar Bartók | 2001 | 2002 |
|  | László Varga | 2002 | 2003 |
|  | Zsolt Semjén | 2003 | edelleen |
Aiheesta muualla

Puolueen verkkosivusto (unkariksi)
Joonas Donskoi

| Joonas Donskoi |
| --- | --- |

Henkilötiedot
Syntynyt: 13. huhtikuuta 1992 (ikä 32) Raahe, Suomi
Kansalaisuus:   Suomi
Jääkiekkoilija
Lempinimi:  Donkey, Jone, Donkkari, Done, Pöhö
Pelipaikka:  laitahyökkääjä
Maila:  oikea
Pituus:  183 cm
Paino:  88 kg
Pelinumero:  72
Pelaajaura
Pääsarjaura:  2009–2023
Aik. seurat:  Kärpät (SML)   San Jose Sharks (NHL) Colorado Avalanche (NHL) Seattle Kraken (NHL)
NHL-varaus:  99. varaus, 2010 Florida Panthers
Joonas Donskoi (s. 13. huhtikuuta 1992 Raahe) on suomalainen uransa lopettanut jääkiekkoilija.
Donskoi pelasi vuodet 2009–2015 Kärpissä, jonka kanssa hän voitti suomenmestaruuden kahdesti. Vuonna 2015 hän siirtyi NHL:ään, jossa hän pelasi 474 runkosarjaottelua San Jose Sharksissa, Colorado Avalanchessa ja Seattle Krakenissa. Maajoukkueessa Donskoi pelasi maailmanmestaruuskilpailuissa 2015 ja maailmancupissa 2016. Lisäksi hän pelasi alle 18-vuotiaiden MM-kilpailuissa 2010 ja nuorten MM-kilpailuissa 2011 ja 2012.
Ura > Seuraura > Juniorivuodet ja SM-liigadebyytti

Donskoi aloitti jääkiekkoilun viisivuotiaana raahelaisessa Teräs-Kiekossa. Hän muutti 15-vuotiaana Ouluun ja siirtyi Kärppien C-nuoriin kaudeksi 2007–2008. Hän pelasi kuitenkin lähes koko kauden B-nuorissa ja vahvisti C-nuoria kevään 2008 pudotuspeleissä, jotka päättyivät suomenmestaruuteen. Kaudella 2008–2009 Donskoi pelasi suurimman osan kaudesta A-nuorissa, mutta vahvisti B-nuoria kevään 2009 pudotuspeleissä ja saavutti joukkueessa SM-hopeaa.
Huhtikuussa 2009 Donskoi teki Kärppien kanssa kolmivuotisen SM-liigasopimuksen. Hän sai peliaikaa harjoitusotteluissa ja teki SM-liigadebyyttinsä 17-vuotiaana 11. syyskuuta 2009 vieraissa Bluesia vastaan. Ensimmäisen SM-liigamaalin Donskoi teki uransa kolmannessa ottelussa 19. syyskuuta 2009 Jokereita vastaan. Hän loukkasi marraskuussa 2009 polvensa harjoituksissa ja oli kuukauden pelaamatta. Donskoi pelasi kaudella 18 runkosarjaottelua tehopistein 2+2=4. Hän pelasi neljä ottelua myös Mestiksessä Suomen alle-20-vuotiaiden maajoukkueessa. Donskoi pelasi muun kauden A-nuorissa, jotka voittivat suomenmestaruuden keväällä 2010.
Ennen kesän 2010 NHL:n varaustilaisuutta NHL:n kykyjenetsijäpalvelu arvioi Donskoin Euroopassa pelaavista kenttäpelaajista 14. lupaavimmaksi. Lopulta Florida Panthers varasi hänet neljännellä kierroksella numerolla 99. KHL:n varaustilaisuudessa 2010 Avangard Omsk varasi Donskoin ensimmäisellä kierroksella 13. pelaajana.
Ura > Seuraura > Vuodet Kärppien SM-liigajoukkueessa

Varsinaisella SM-liigan tulokaskaudellaan 2010–2011 Donskoi teki 52 runkosarjaottelussa tehopisteet 16+11=27 ollen Kärppien toiseksi paras maalintekijä Petr Tenkrátin jälkeen. Hän sijoittui tulokkaiden pistepörssissä neljänneksi Jokereiden Teemu Pulkkisen ja Antti Kerälän sekä Ässien Joel Armian jälkeen. Donskoi herätti kauden aikana huomiota kritisoimalla Iltalehdelle joukkueen ulkomaalaispelaajien panosta. Tammikuussa 2011 Donskoi teki Kärppien kanssa 1+1-vuotisen jatkosopimuksen.
Kausi 2011–2012 oli Donskoille edellistä vaikeampi ja hän kärsi ns. "toisen kauden kirouksesta". Alkukauden Donskoi kärsi sairastelusta ja teki ensimmäisessä 29 runkosarjaottelussa kymmenen tehopistettä. Kevätkaudella hän nosti tasoaan ja teki kauden aikana 52 runkosarjaottelussa lopulta yhteensä 25 tehopistettä. Kevään 2012 pudotuspeleissä Donskoi kuului Kärppien parhaimmistoon ja teki kuudessa ottelussa tehot 3+3=6. Helmikuussa 2012 hän käytti sopimuksessaan olleen option ja teki vuoden mittaisen jatkosopimuksen joukkueen kanssa.
Donskoin kausi 2012–2013 jäi rikkonaiseksi. Hän loukkasi ranteensa lokakuussa 2012 ja joutui kuukaudeksi sivuun. Donskoin pelillinen taso jäi vaisuksi ja kaudella raukesi myös NHL-varaus. Hän pelasi kauden aikana 31 runkosarjaottelua tehopistein 4+10=14. Joulukuussa 2012 Donskoi teki kevääseen 2015 ulottuvan jatkosopimuksen.
Kaudella 2013–2014 Donskoi onnistui edelliskautta paremmin. Hän oli Kärppien kolmanneksi paras pistemies tehoilla 11+26=37. Etenkin syyskaudella Donskoi kunnostautui rangaistuslaukausspelialistina. Kärpät voitti kauden päätteeksi suomenmestaruuden. Helmikuussa 2014 Donskoi teki kaksivuotisen jatkosopimuksen.
Kaudella 2014–2015 Donskoi jatkoi vahvoja otteitaan Joonas Kemppaisen ja Julius Junttilan kanssa muodostamassaan "JJJ-ketjussa". Donskoi teki SM-liigan yhden kauden piste-ennätyksensä tehoilla 19+30=49, joilla hän oli Kärppien paras pistemies ja maalintekijä. Donskoi jakoi koko SM-liigan pistepörssin neljännen sijan Tapparan Olli Palolan kanssa. Hän voitti koko kevään 2015 pudotuspelien tehotilaston lukemalla +15 ja sijoittui tehoilla 6+16=22 pistepörssissä toiseksi edellään ketjukaveri Joonas Kemppainen. Kärpät voitti jälleen suomenmestaruuden ja Donskoi palkittiin pudotuspelien parhaan pelaajan Jari Kurri -palkinnolla. Donskoi valittiin myös SM-liigan tähdistökentälliseen.
Ura > Seuraura > NHL

Toukokuussa 2015 Donskoi teki vapaana agenttina kaksivuotisen tulokassopimuksen NHL-joukkue San Jose Sharksin kanssa. Hän otti paikkansa seuran NHL-kokoonpanosta jo harjoitusleirin päätteeksi ja teki NHL-debyyttinsä runkosarjan avauskierroksella 7. lokakuuta 2015 vieraissa Los Angeles Kingsia vastaan. Donskoi sai ottelussa jääaikaa 9.46 minuuttia. Hän teki samassa ottelussa NHL-uransa avausmaalin ja sai tehomerkinnän +3. Kauden 2015–2016 mittaan Donskoi vakiinnutti paikkansa Sharksin kakkosketjussa Logan Couturen ja Patrick Marleaun rinnalla, mutta hän pelasi alkukaudella myös joukkueen ykkösketjussa Joe Thorntonin ja Joe Pavelskin kanssa. Hän teki runkosarjassa tulokaskautensa aikana 76 ottelussa tehot 11+25=36. Donskoi avasi maalitilinsä NHL:n pudotuspeleissä heti kahdella osumalla hyvään saumaan viidennessä neljännesvälieräottelussa 22. huhtikuuta 2016 vieraissa Los Angeles Kingsia vastaan, sillä hänen toinen osumansa jäi Sharksin 3–6-voittoon päättyneen ottelun ratkaisumaaliksi. Donskoi valittiin ottelun ykköstähdeksi. Stanley Cupin loppuottelusarjan kolmannessa ottelussa Donskoi ratkaisi jatkoajalla Sharksille voiton.
Kaudella 2016–2017 Donskoi kärsi loukkaantumisista ja teki 61 ottelussa 17 tehopistettä. Toukokuussa 2017 hän teki Sharksin kanssa kaksivuotisen 3,8 miljoonan dollarin jatkosopimuksen. Hän pelasi Sharksissa vielä kaksi kautta, kunnes hänestä tuli vapaa pelaaja kesällä 2019.
Heinäkuussa 2019 Donskoi teki nelivuotisen ja 15,6 miljoonan dollarin arvoisen sopimuksen Colorado Avalanchen kanssa. Donskoi teki ensimmäisen hattutemppunsa NHL:ssä 7. marraskuuta 2019 ottelussa Nashville Predatorsia vastaan.
Seattle Kraken varasi Donskoin joukkueeseensa vuoden 2021 laajennusvaraustilaisuudessa. Donskoi teki kaudella 2021–2022 vain kaksi maalia Seattlen jäädessä pudotuspelien ulkopuolelle. Ennen kautta 2022–2023 pelatussa harjoitusottelussa Donskoi sai uransa seitsemännen aivotärähdyksen ja oli sivussa koko kauden. Elokuussa 2023 Donskoi ilmoitti päättävänsä uransa useiden aivotärähdysten seurauksena.
Ura > Maajoukkueura

| Mitalit> Maa:   Suomi.Miesten jääkiekko.Alle 18-v. MM-kilpailut  | Mitalit> Maa:   Suomi.Miesten jääkiekko.Alle 18-v. MM-kilpailut  | Mitalit> Maa:   Suomi.Miesten jääkiekko.Alle 18-v. MM-kilpailut  | Maa:   Suomi> Miesten jääkiekko. |
| --- | --- | --- | --- |
|  Pronssia | Minsk 2010 | jääkiekko |  |
Donskoi edusti Suomea MM-kilpailuissa vuonna 2015 ja oli joukkueen paras maalintekijä ja kolmanneksi paras pistemies tehoilla 5+3=8. Hänet palkittiin Sloveniaa vastaan pelatussa alkulohkon ottelussa Suomen joukkueen parhaana pelaajana.lähde?
Donskoi pelasi alle 20-vuotiaiden MM-kilpailuissa vuosina 2011 ja 2012. Hän oli ensimmäisessä turnauksessa tehopisteillä 3+3=6 Suomen kolmanneksi paras pistemies. Jälkimmäisessä turnauksessa Donskoi toimi joukkueen varakapteenina. Vuoden 2010 turnaus jäi häneltä väliin loukkaantumisen vuoksi. Donskoi pelasi myös alle 18-vuotiaiden MM-kilpailuissa 2010 voittaen pronssia.
Vuonna 2008 Donskoi pelasi Euroopan nuorten olympiafestivaaleissa ollen tehoilla 2+6=8 Suomen paras pistemies ja syöttäjä. Vuosina 2008 ja 2009 hän pelasi myös World U-17 Hockey Challengessa ja vuonna 2009 alle 18-vuotiaiden Ivan Hlinkan muistoturnauksessa.lähde?
A-maajoukkuedebyyttinsä Donskoi teki 1. huhtikuuta 2011 Lahdessa Slovakiaa vastaan. 20. joulukuuta 2014 hän ratkaisi Suomelle 3–2-voiton Channel One Cupin toisessa ottelussa Sotšissa Tšekkiä vastaan onnistuttuaan kahdesti voittomaalikilpailussa. Seuraavassa ottelussa 21. joulukuuta 2014 Ruotsia vastaan Donskoi teki ensimmäisen A-maajoukkuemaalinsa varsinaisella peliajalla, mutta onnistui jälleen myös ottelun päättäneessä voittomaalikilpailussa.
Yhteensä Donskoi on pelannut 19 A-maaottelua tehopistein 7+4=11.lähde?
Ura > Uran jälkeen

Kesäkuussa 2024 uutisoitiin että Donskoi on liittynyt yhdysvaltalaisen salibandyseura Minnesota Growlersin joukkueeseen. Joukkue pelaa NAFL-sarjaa, jossa sarjakausi kestää yhden kuukauden kesäaikaan.
Tausta

Donskoilla on venäläisiä sukujuuria. Hänen mukaansa hänen isoisänsä tai isoisoisänsä oli venäläinen. Venäjää Donskoi ei osaa puhua. Hänen pikkuveljensä Aleksi pelasi TeKin III-divisioonajoukkueessa ja myös Joonaksen vuosina 1978 ja 1979 syntyneet isoveljet ovat pelanneet jääkiekkoa. Veljesten isä on toiminut TeKin junioreiden huoltajana.
Donskoi harrasti lapsena pesäpalloa Pattijoen Urheilijoissa ja pelasi jalkapalloa 16-vuotiaaksi saakka.
Aiheesta muualla

Joonas Donskoi Jatkoaika.comissa
| 0 | 1 | 2 |
| --- | --- | --- |
| Edeltäjä: Juhamatti Aaltonen | Jari Kurri -palkinnon voittaja 2015 | Seuraaja: Patrik Laine |
Suomen joukkue – Jääkiekon MM-kilpailut 2015
2 Jokipakka |
6 Mäntylä |
7 Lindell |
15 Ruutu (A) |
16 Barkov |
18 Lepistö (A) |
20 Pesonen |
23 Louhivaara |
24 Kemppainen |
25 Hytönen |
26 Immonen |
27 Kontiola |
28 Salmela |
32 Saros |
33 Engren |
35 Rinne |
36 Jokinen (C) |
38 Hietanen |
41 Pihlström |
50 Aaltonen |
55 Ohtamaa |
63 Jaakola |
70 Hartikainen |
71 Komarov |
72 Donskoi |
Valmentaja Kari Jalonen
Suomen joukkue – Jääkiekon maailmancup 2016
2 Jokipakka |
3 Määttä |
7 Lindell |
9 Koivu (C) |
12 Lehterä |
18 Lepistö |
19 Koskinen |
20 Aho |
22 Pokka |
27 Donskoi |
28 Korpikoski |
29 Laine |
35 Rinne |
36 Jokinen (A) |
40 Rask |
45 Vatanen |
51 Filppula (A) |
55 Ristolainen |
56 Haula |
64 Granlund |
71 Komarov |
86 Teräväinen |
91 Barkov |
Valmentaja Lauri Marjamäki
Lezhë

| Lezhë Lezha |
| --- | --- |
 Ilmakuva Lezhëstä
 lippu:  vaakuna
 Lezhë
 Koordinaatit: 41°47′N, 19°38′E 
Valtio:  Albania
Maakunta:  Lezhë
Hallintoalue:  Lezhë
Hallinto:  
 – Hallinnon tyyppi:  Kunta
 – Pormestari:  Viktor Tushaj
Pinta-ala:  
 – Kokonaispinta-ala:  5,5 km²
Väkiluku (2011):  15 510
 
 www.lezha.org 
Infobox OKVirheellinen NIMI-arvo: 
Lezhë eli Lezha on kaupunki Lezhën alueella, Albaniassa. Sen asukasluku on 15 510 (vuonna 2011).
Historia > Antiikki

Kaupunki perustettiin kreikkalaisena siirtokuntana nimellä Lissos (m.kreik. Λίσσος) 300-luvulla eaa. Sen perustivat syrakusalaiset kaupungin tyrannin Dionysios vanhemman toimeksiannosta. Paikalla oli varhaisempi illyrialainen asutus. Myöhemmin Lissos (lat. Lissus) kehittyi roomalaiseksi kaupungiksi.
Historia > Myöhempi historia

Kaupunki tai ainakin sen linnoitus säilyi olemassa bysanttilaiselle kaudelle saakka. Konstantinos Porfyrogennitos käyttää siitä nimimuotoa Elissos (Ἑλισσός). Linnoituskukkula oli käytössä edelleen osmanivallan aikana. Vuosina 1387–1444 kaupunki Dukagjinin ruhtinaskunnan pääkaupunki.
Kaupungin nykyinen nimi Lezhë palautuu antiikin aikaiseen nimeen. Kaupungin entinen italialainen nimi on Alessio.
Aiheesta muualla

Kuvia tai muita tiedostoja aiheesta Lezhë Wikimedia Commonsissa
Tietoa Lezhëstä (Arkistoitu – Internet Archive) (englanniksi)
Albanian kaupungit
Apollonia
Bajram Curri
Ballsh
Berat
Bilisht
Bulqizë
Burrel
Cërrik
Çorovodë
Delvinë
Durrës
Elbasan
Ersekë
Fier
Fushë-Krujë
Gjirokastër
Gramsh
Has
Himarë
Kamzë
Kavajë
Këlcyrë
Klos
Konispol
Koplik
Korçë
Krujë
Krumë
Kuçovë
Kukës
Laç
Lezhë
Libohova
Librazhd
Lushnjë
Maliq
Mamurras
Mavrovë
Memaliaj
Patos
Peqin
Peshkopi
Përmet
Pogradec
Poliçan
Pukë
Rrëshen
Rrogozhinë
Roskovec
Sarandë
Selenicë
Shëngjin
Shijak
Shkodra
Tepelenë
Tirana
Tropojë
Valbonë
Vlorë
Albanian kunnat
Belsh
Berat
Bulqizë
Cërrik
Delvinë
Devoll
Dibër
Divjakë
Dropull
Durrës
Elbasan
Fier
Finiq
Fushë-Arrëz
Gjirokastër
Gramsh
Has
Himarë
Kamëz
Kavajë
Këlcyrë
Klos
Kolonjë
Konispol
Korçë
Krujë
Kuçovë
Kukës
Kurbin
Lezhë
Libohovë
Librazhd
Lushnjë
Malësi e Madhe
Maliq
Mallakastër
Mat
Memaliaj
Mirditë
Patos
Peqin
Përmet
Pogradec
Poliçan
Prrenjas
Pukë
Pustec
Rrogozhinë
Roskovec
Sarandë
Selenicë
Shijak
Shkodra
Skrapar
Tepelenë
Tirana
Tropojë
Ura Vajgurore
Vau i Dejës
Vlorë
Vorë
Lezhën kaupunkia.